NMG บิ๊กล็อต NBC ขาย “บุญเอื้อ-ณัฐพงศ์” กว่า 61% ผนึกกำลังลุยโฮมช้อปปิ้ง-ผลิตภัณฑ์สุขภาพ
NMG ขายหุ้นบิ๊กล็อต NBC ให้ “บุญเอื้อ-ณัฐพงศ์” กว่า 61% ราคาเฉลี่ย 1.30 บ. รวมมูลค่า 898 ลบ. ผนึกกำลังขยายธุรกิจ “โฮมช้อปปิ้ง-ผลิตภัณฑ์สุขภาพ” ตามแผน
NMG ขายหุ้นบิ๊กล็อต NBC ให้ “บุญเอื้อ-ณัฐพงศ์” กว่า 61% ราคาเฉลี่ย 1.30 บ. รวมมูลค่า 898 ลบ. ผนึกกำลังลุย “โฮมช้อปปิ้ง-ผลิตภัณฑ์สุขภาพ”
25 พ.ค. 2565

ผู้สื่อข่าวรายงานว่า วันนี้ (25 พ.ค.2565) มีรายการสรุปซื้อขายกระดานรายใหญ่ (Big lot) ของหุ้น บริษัท เนชั่น บรอดแคสติ้ง คอร์ปอเรชั่น จำกัด (มหาชน) หรือ NBC  จำนวน 11 รายการ ปริมาณ 691,032,167 หุ้น มูลค่ารวม 898.34 ล้านบาท ราคาเฉลี่ย 1.30 บาทต่อหุ้น
สำหรับการทำบิ๊กล็อตดังกล่าวสอดคล้องกับรายงานข่าวก่อนหน้า โดยเมื่อวันที่ 7 มี.ค.2565 บริษัท เนชั่น มัลติมีเดีย กรุ๊ป จำกัด (มหาชน) หรือ NMG แจ้งมติที่ประชุมคณะกรรมการบริษัทฯ ครั้งที่ 2/2565 ในการอนุมัติซื้อหุ้นสามัญจากบริษัท เอ็นบีซี เน็กซ์ วิชั่น จำกัด หรือ NNV จำนวน 85,999,997 หุ้น คิดเป็น 99.99% ของทุนจดทะเบียน ซึ่ง NNV ถือหุ้นอยู่ใน บริษัท เนชั่น คอฟฟี่ จำกัด หรือ NMG จำนวน 60,000 หุ้น คิดเป็น 60% ของทุนจดทะเบียน อีกทั้งยังมีธุรกิจ Nation TV ช่อง 22 และธุรกิจ Platform Nation Online รวมถึงธุรกิจภายใต้แบรนด์คมชัดลึก ในราคาหุ้นละ 2.7875 บาท คิดเป็นมูลค่าในการเข้าซื้อหุ้นรวม 239,728,315 บาท จาก NBC และบริษัทฯ จะให้เงินกู้ยืมแก่ NNV เพื่อชำระหนี้สินแก่ NBC จำนวน 221,300,000 บาท ดังนั้นมูลค่าเงินลงทุนใน NNV จะมีมูลค่าเท่ากับ 461,028,315 บาท
ทั้งนี้ NMG จะขายหุ้นสามัญใน NBC เป็นจำนวน 61.4569% ของหุ้นที่จำหน่ายได้แล้วทั้งหมดในราคาหุ้นละ 1.30 บาท หรือคิดเป็นมูลค่ารวม 898,341,817.10 บาท ให้แก่ นายบุญเอื้อ จิตรถนอม ผู้ถือหุ้นรายใหญ่ของ บริษัท วันทูวัน คอนแทคส์ จำกัด (มหาชน) หรือ OTO และ บริษัท วาว แฟคเตอร์ จำกัด (มหาชน) หรือ W รวมถึง นายณัฐพงศ์ ศีตวรรัตน์ ผู้ถือหุ้นรายใหญ่ของ บริษัท วันทูวัน คอนแทคส์ จำกัด (มหาชน) หรือ OTO และบริษัท ทรีนิตี้ วัฒนา จำกัด (มหาชน)
โดยหลังจากนี้จะร่วมขยายธุรกิจ Happy Home Shopping ให้ครอบคลุมถึงผลิตภัณฑ์เพื่อสุขภาพ Healthy Products ต่างๆ และพร้อมลุยทำธุรกิจ Tele Medicine ในอนาคต
ขณะที่เมื่อวันที่ 29 เม.ย. 2565 ที่ประชุมผู้ถือหุ้น NMG อนุมัติซื้อหุ้น บริษัท เอ็นบีซี เน็กซ์ วิชั่น จำกัด (NNV) จำนวน 85.99 ล้านหุ้น หรือคิดเป็นร้อยละ 99.99 ของทุนจดทะเบียนของ NNV  ในราคาหุ้นละ 2.7878 บาท หรือคิดเป็นมูลค่า 239.72 ล้านบาท จาก บริษัท เนชั่น บรอดแคสติ้ง คอร์ปอเรชั่น จำกัด (มหาชน) หรือ  NBC และจะให้เงินกู้ยืมแก่ NNV เพื่อชำระหนี้แก่  NBC  จำนวน 221.30 ล้านบาท รวมมูลค่าลงทุนใน NNV จำนวน 461.02 ล้านบาท  โดยคาดว่าจะทำรายการแล้วเสร็จภายในเดือนก.ค.2565
รวมถึงอนุมัติการขายหุ้นสามัญใน  NBC จำนวน 691.03 ล้านหุ้น คิดเป็นร้อยละ 61.4569 ของหุ้นที่จำหน่ายได้แล้วทั้งหมดของ NBC ในราคาหุ้นละ 1.30 บาท หรือคิดเป็นมูลค่าเบื้องต้นรวม 898.34 ล้านบาท ให้แก่ นายณัฐพงศ์ ศีตวรรัตน์ และ นายบุญเอื้อ จิตรถนอม โดยคาดว่าจะทำรายการแล้วเสร็จภายในเดือนกรกฎาคม 2565